Eskom staak kragonderbrekings by dié munisipaliteitArgieffoto Eskom het kragonderbrekings by die Govan Mbeki-munisipaliteit in Mpumalanga gestaak nadat daar ŉ afbetalingsooreenkoms met die munisipaliteit aangegaan is. Dit kom nadat Eskom op 9 Oktober kragtoevoer begin onderbreek het weens die munisipaliteit se agterstallige rekening. Die areas wat beïnvloed is sluit in Secunda, Embalenhle, Bethal en Emzinoni . Dié munisipaliteit was meer as R500 miljoen agterstallig. “ŉ Ooreenkoms is vanoggend bereik. Ek gaan nie sê hoeveel hulle vandag betaal het nie, maar dit is ŉ wesenlike bedrag. Wat nou moet gebeur is ons moet met hulle vergader om ooreen te kom hoeveel hulle elke maand gaan betaal,” het Khulu Phasiwe, woordvoerder van Eskom, gesê. Phasiwe het bygevoeg dat Eskom vandag van 17:00 af die onderbrekings sal beëindig. Hy het ook gesê as die munisipaliteit nie by die ooreenkoms hou nie, sal Eskom verplig wees om die onderbrekings weer sonder kennisgewing te implementeer. “Ons is sensitief vir die uitwerking wat dit op die ekonomie, plaaslike sakelui en die breër publiek gaan hê. Ons het dus die opbou tot hierdie drastiese stappe eers met belanghebbendes en die media bespreek. Ons verstaan ook die invloed wat dit op die publiek gaan hê en daarom fokus ons daarop om onderbrekings in te stel eerder as om die elektrisiteit heeltemal af te sny,” het Phasiwe gesê. Maroela Media het vroeër berig die Mkhondo-munisipaliteit in Mpumalanga het ŉ reëling met Eskom getref en daarom is dié munisipaliteit se elektrisiteit ook nie afgesny nie.